Taħt ħafna aspetti l-Papa Franġisku tassew huma don mill-Mulej għall-umanità. Huwa don l-għaliex ma jiddejjaq xejn juri l-verità. Anki jekk ikun hemm min jitmehżmeż. Bħalma kien hawn min tmehżmeż bl-omelija li għamel nhar it-Tnejn 2 ta' Ġunju waqt li kien qiegħed iqaddes quddiesa ma' grupp ta' koppji li kienu qiegħdin jiċċelebraw il-25 u s-60 anniversarju miż-żwieġ tagħhom. F'din l-omelija l-Papa tħaddet fuq it-tlett karatteristiċi li jsawwru imħabbet Kristu għall-għarusa tiegħu, il-Knisja, u kif ukoll tal-qalb taż-żwieġ Nisrani. Jiġifieri l-fedeltà, il-perserveranza u l-frott taż-żwieġ. Il-kontroversja fil-medja qamet meta l-Papa tħaddet bil-miftuħ fuq it-tielet aspett taż-żwieġ, il-frott tiegħu. Bi mħabba ta' missier spiritwali li hu Papa Franġisku fetaħ għajnejn dawk il-koppji li jidħlu għaż-żwieġ b'għażla li ma jkollhomx ulied. Fuq dawn l-aħwa l-Papa ma qgħadx jogħmodilhom! Widdibhom! Għax qiegħdin fi żball oħxon li, 'il quddiem, jaf jiddisjpaċiehom bil-kbir li wettquh! Il-Papa qal hekk: "Hemm ukoll affarijiet oħra li Ġesù ma jieħux gost bihom. Bħal, ngħidu aħna, żwiġijiet li huma sterili b'għażla. Dawk li fihom il-miżżewġin 'ma jridux ulied' jew 'iridu jibqgħu mingħajr fertilità'. Issokta l-Papa: "Din il-kultura tal-ħajja komda minn għaxar snin l'hawn ikkonvinċietna: 'Aħjar ma jkollokx ulied! Aħjar! Tista' tmur tesplora d-dinja. Tista' tmur għall-btala. Tista' ikollok villa fil-kampanja. Tista' tkun liberu ... Tista' tkun aħjar, aktar komdu, jekk ikollok xi kelb jew żewġt iqtates u l-imħabba tmur għaż-żewġt iqtates u l-kelb. Din vera jew le? Rajtuha? Imbagħad, fl-aħħar mill-aħħar, dan iż-żwieġ jidħol fix-xjuħija fis-solitudni, bil-qrusa li ġġib magħha ħajja waħedha. Żwieġ bħal dan ma jagħtix frott. Ma jagħmilx dak li Ġesù jagħmel mal-Knisja tiegħu. Hu jagħmel lill-Knisja tiegħu fertili". Iż-żwieġ m'huwiex ċimiterju imma skola tat-tnissil tal-ħajja f'kull sens. L-ewwel nett tal-ulied. Dawk li jistgħu ikollhom l-ulied ħa jkollhom l-ulied. U dawk li ma jistgħux ikollhom għalissa noffrilhom minn qalbi talbi ħalli xewqithom ma ddumx ma sseħħ!
X'qal eżatt il-Papa?